章序臣得銅雀硯屬余作詩
作者：何薳
朝代：宋

paragraphs: 阿瞞恃姦雄，挾漢令天下。
惜時無英豪，磔裂異肩踝。
終令盜坏土，埏作三臺瓦。
雖云當塗高，會有食槽馬。
人愚瓦何罪，淪蟄翳梧檟。
錫花封雨苔，鴛彩晦雲罅。
當時丹油去，實非謀諸野。
因之好奇士，探琢助揮寫。
歸參端歙材，堅澤未渠亞。
章侯捐百金，訪獲從吾詫。
興亡何復論，徒足增忿罵。
但嗟瓦礫微，亦以材用捨。
徒令瓴甓餘，當擅瓊瑰價。
士患德不修，不憂老田舍。